Remišová, Veronika, poslankyňa NR SR (2016-06-07):
Ďakujem veľmi pekne. Vážený pán predsedajúci, vážená pani predsedajúca, vážené kolegyne a kolegovia, ťažko si predstaviť iný rezort, ako rezort vnútra, kde by mal na jeho čele stáť bezúhonný človek a s čistým morálnym profilom. Minister vnútra má pod sebou políciu, ktorá doslova má v rukách životy ľudí. Minister vnútra má pod sebou hasičov, ktorí doslova nasadzujú svoj život v nebezpečných situáciách. A minister vnútra má pod sebou celú štátnu správu, od ktorej závisí, aké služby, aké kvalitné služby dostávajú ľudia od štátu. Aký príklad však dostávajú podriadení pána ministra Kaliňáka, keď ich šéf ešte pred začatím riadneho vyšetrovania povie, že celé tieto dépeháčkarské kauzy sú, citujem: „fakt vymyslené“? Aký signál dostáva celé Slovensko, ak minister jedného z najdôležitejších rezortov doslova kryje podvod obrovského rozmeru s takým absurdným argumentom, že to bol svet cashu a nejaký analógový svet? A presne v tejto dobe cashu, čiže v roku 2012 jeho kolega minister Kažimír bol tu v pléne Národnej rady a obhajoval vládny návrh zákona o obmedzení platieb v hotovosti. A vtedy pán minister Kažimír predniesol túto reč. Vyberám úryvok a citujem: „Opatrením obmedzenia platieb v hotovosti by sa zabránilo fiktívnemu vystavovaniu príjmových a výdavkových dokladov bez reálneho toku finančných prostriedkov. Snažíme sa zabrániť kreatívnemu účtovníctvu na konci účtovného zdaňovacieho obdobia podľa toho, aký základ dane daňový subjekt vykazuje a aký si praje. Dá sa predpokladať, že zavedenie povinného bezhotovostného styku nad určitý limit je možné vnímať ako príspevok nielen k obmedzeniu podvodných konaní v daňovej oblasti, ale aj ako opatrenie na boj proti praniu špinavých peňazí, na boj proti korupcii a trestnej činnosti, či pri ochrane pred financovaním terorizmu.“ Toľko minister Kažimír v roku 2012. Čiže, pán minister, už aj v tom roku 2012 ste museli vedieť vy, takisto ako aj váš kolega pán minister Kažimír, že obrovské platby v hotovosti zväčša znamenajú špinavé peniaze alebo potencionálny podvod. A obhajovať jeden z najväčších podvodov DPH slovami, že to je vlastne normálne v tej dobe, si myslím, že je prinajmenšom nemorálne. Obhajoba človeka, ktorý tvrdí, že v roku 2012 nosil, doniesol peniaze v igelitkách alebo v kufríkoch, na fúriku, neviem ako, doniesol 12 miliónov a tak platil za byty, je o to podozrivejšia, že pán minister Kaliňák a pán Bašternák mali k sebe blízko aj v realitách. Kedysi si v priebehu 24 hodín obaja kúpili byty tuto hore nad Hradom na Sklenárskej ulici. Sú v dome, kde sú iba tri byty a jeden z nich vlastní minister Kaliňák a druhé dva vlastní firma, v ktorej vystupoval dlhé roky pán Bašternák spoločne s dvorným právnikom pána Kaliňáka, pánom Turčanom. Pán Turčan je v tej firme až dodnes. Mimochodom, ten dom je vedený v katastri nehnuteľností, je označený ako rodinný dom a človek sa potom pýta, že čo za rodina sa v ňom zišla? A už len smutná perlička na záver. Tento realitný projekt – obytný súbor sa volal po troch mušketieroch – Athos, Porthos a Aramis. Ten ich bol Aramis. A motto „všetci za jedného, jeden za všetkých“ je iste šľachetné, no na vzťahy medzi ministrom vnútra a človekom podozrivým z okrádania štátu by toto motto rozhodne platiť nemalo. Pán Fico nám tu hovoril aj o nenávisti. Bol to však on, kto sa v nedávnom rozhovore rozhodol po vzore Vladimíra Mečiara podnecovať nenávisť k médiám, učiteľom, mimovládkam, ľuďom, ktorí sa snažia zmeniť Slovensko k lepšiemu. Namiesto toho, aby po voľbách sa snažil byť zodpovedným premiérom, hľadá nepriateľov a rozdeľuje krajinu. Odvolávanie pána ministra Kaliňáka rozhodne nie je o nenávisti. Je to o tom, že ak si niekto prehadzuje plné kufre peňazí a okráda štát, minister vnútra by mal rozmýšľať, ako ho dostať za mreže a nie o tom, ako jeho podvod obhájiť. Osobne si však myslím, že pán minister Kaliňák sa nikdy nemal stať ministrom v druhej Ficovej vláde, pretože pán Fico tu spomínal rôzne veci, ktoré sa údajne pánu ministrovi podarili. Zabudol však spomenúť, že odborná verejnosť sa momentálne zhoduje na tom, že celá reforma ESO je jeden megalomansky zbabraný a predražený projekt, ktorý nám mal ušetriť 700 miliónov eur. Neušetril skoro nič. Efektívna, spoľahlivá, otvorená verejná správa – ani jedno z tohto neplatí. Pán Kaliňák dlhodobo škodí Slovensku tak, ako škodil Slovensku Pavol Paška. Je prekážkou, prečo na Slovensku nefunguje právo a spravodlivosť, prečo sa na Slovensku dobre darí podvodníkom a oligarchom. A dúfam, že tak, ako ľudia z ulice povedali, že Pavla Pašku tu už nechcú, tak konečne príde aj doba, kedy konečne skončí aj pán minister Kaliňák. Pravdepodobne to nebude dnes, ale veríme, že tá doba príde. Ďakujem. (Potlesk.)